ใครเป็นเจ้าของเว็บไซต์ เรตติ้งหนัง
“หนังเรื่องนี้ได้เรตติ้ง Rotten Tomatoes 90% และ IMDb 9/10”  เมื่อเห็นเรตติ้งทั้งสองเว็บไซต์นี้แล้ว หลายคนคงอยากดูหนังเรื่องนี้ทันที  แต่เราเคยสงสัยกันไหมว่าเว็บไซต์เรตติ้งหนังชื่อดังทั้ง 2 แห่งนี้ ใครเป็นเจ้าของ?  ลงทุนแมนจะเล่าให้ฟัง
20 ม.ค. 2562

ใครเป็นเจ้าของเว็บไซต์ เรตติ้งหนัง / โดย ลงทุนแมน
“หนังเรื่องนี้ได้เรตติ้ง Rotten Tomatoes 90% และ IMDb 9/10”
เมื่อเห็นเรตติ้งทั้งสองเว็บไซต์นี้แล้ว
หลายคนคงอยากดูหนังเรื่องนี้ทันที
แต่เราเคยสงสัยกันไหมว่าเว็บไซต์เรตติ้งหนังชื่อดังทั้ง 2 แห่งนี้
ใครเป็นเจ้าของ?
ลงทุนแมนจะเล่าให้ฟัง
ถ้าหนังเรื่องไหนได้เรตติ้งน้อย ก็คงไม่มีใครอยากที่จะเสียเงินไปดูในโรงหนัง
สิ่งที่ตามมาก็คือ รายได้เปิดตัวหนังเรื่องนั้นก็จะน้อยตามไปด้วย
ในทางกลับกัน ถ้าหนังเรื่องไหนเรตติ้งดี จะช่วยทำให้คนอยากดูมากขึ้น
พอเรื่องเป็นแบบนี้ เว็บไซต์เรตติ้งจึงเริ่มกลายเป็นเครื่องมือชั้นดีของการโปรโมตหนังในสมัยนี้
Rotten Tomatoes ถูกสร้างขึ้นในปี 1998 โดย Senh Duong เพื่อใช้ในการรีวิวและวิจารณ์เรื่องต่างๆ ที่เกิดขึ้นภายในสหรัฐอเมริกาซึ่งส่วนมากเกี่ยวกับภาพยนตร์
เอกลักษณ์ของ Rotten Tomatoes ก็คือเรื่องที่ได้รับเรตติ้งดีจะถูกแสดงเป็นสัญลักษณ์รูปมะเขือเทศ
แรกเริ่มเว็บไซต์ Rotten Tomatoes เงียบจนเกือบที่จะต้องปิดตัวลง แต่ความบังเอิญก็ได้เกิดขึ้น
หลังจากที่หนังเรื่อง A Bug’s Life ได้เปิดตัว Senh Duong ก็พบว่าผู้เข้าชมเว็บไซต์พุ่งขึ้นสูงอย่างน่าประหลาดใจ
เขาได้พบว่า บริษัท Pixar ซึ่งเป็นเจ้าของหนังได้เข้ามาชมเว็บไซต์ด้วยตนเอง และกำลังรีเฟรชหน้าเพจของ Rotten Tomatoes นับครั้งไม่ถ้วนเพื่อรอดูผลตอบรับของหนัง
พอเป็นแบบนี้แล้ว Senh Duong จึงเกิดความคิดที่ว่า
“ในเมื่อคนจากวงการภาพยนตร์ใช้เว็บไซต์ของเรา ทำไมเราไม่ทำให้เว็บนี้เป็นธุรกิจ”
หลังจากนั้น Senh Duong จึงเริ่มระดมทุนเพื่อปรับปรุงเว็บไซต์และได้เปิดตัวอย่างเป็นทางการอีกครั้งในปี 2000
Rotten Tomatoes ถูกขายและเปลี่ยนมืออยู่บ่อยครั้งในช่วงหลายปีที่ผ่านมา
ที่น่าสนใจคือ ในที่สุดแล้วเว็บไซต์นี้กลับไปอยู่ในมือผู้สร้างหนังเสียเอง..
ปัจจุบัน Rotten Tomatoes ได้ดำเนินการอยู่ภายใต้บริษัทที่ชื่อว่า Fandango ถือหุ้นโดย
บริษัท NBCUniversal Media ซึ่งเป็นเจ้าของ Universal Pictures ในสัดส่วน 70%
และ Warner Media ซึ่งเป็นเจ้าของ Warner Bros. อีก 30%
แล้วเว็บไซต์เรตติ้งหนัง IMDb เป็นของใคร ?
IMDb เป็นเว็บไซต์ที่ถูกสร้างขึ้นมาในปี 1990 โดย Colin Needham วิศวกรด้านซอฟต์แวร์ชาวอังกฤษที่ชื่นชอบในการดูหนัง
โดยจุดประสงค์แรกที่เขาสร้างขึ้นมาเพื่อใช้เป็นที่แลกเปลี่ยนความคิดเห็นเกี่ยวกับหนังสำหรับกลุ่มเล็กๆเท่านั้น
แต่ผลปรากฏว่าความนิยมของเว็บไซต์กลับเพิ่มขึ้นเรื่อยๆ และไปเข้าตา Jeff Bezos
ในปี 1998 Jeff Bezos ซีอีโอของบริษัท Amazon ได้ประกาศซื้อ IMDb ด้วยราคา 55 ล้านดอลลาร์สหรัฐหรือคิดเป็นเงินไทยประมาณ 1,800 ล้านบาท
การซื้อครั้งนี้มีจุดประสงค์เพื่อที่จะขยายธุรกิจของ Amazon ที่มีแค่ร้านหนังสือออนไลน์มาสู่ธรุกิจที่เกี่ยวข้องกับภาพยนตร์
IMDb จึงได้กลายมาเป็นส่วนหนึ่งของบริษัท Amazon จนถึงทุกวันนี้
ที่น่าสนใจก็คือ ปัจจุบันบริษัท Amazon เองก็มีธุรกิจสร้างหนังเช่นกัน 
แม้ว่าจะไม่ได้ใหญ่เหมือนกับ Universal Pictures หรือ Walt Disney ก็ตามที
ปิดท้ายด้วยข้อมูลที่น่าสนใจ
NBCUniversal Media เป็นบริษัทลูกอยู่ภายใต้ Comcast ซึ่งจดทะเบียนอยู่ในตลาดหลักทรัพย์ประเทศสหรัฐอเมริกา มูลค่าบริษัทอยู่ที 1.6 แสนล้านดอลลาร์สหรัฐ
ส่วน Warner Media เป็นบริษัทลูกอยู่ภายใต้ AT&T ซึ่งจดทะเบียนอยู่ในตลาดหลักทรัพย์ประเทศสหรัฐอเมริกา มูลค่าบริษัทอยู่ที่ 2.2 แสนล้านดอลลาร์สหรัฐ
----------------------
ติดตามเรื่องราวบริษัทชั้นนำของโลก ได้ที่เพจลงทุนแมน ในแอปพลิเคชัน blockdit โหลดฟรี 
----------------------
References
-
-
-
-